《宣清 春尽日，偶效柳屯田体》
清代·邹祗谟

冉冉今何日，剩东风柳外、吹来帘缝。忆清明、倚尽箫声，恨黄昏、选残香梦。

迷却来时，断伊归路，不教轻送。情旖旎，影朦胧。点点落红心动。

燕子衔将，鸠儿唤却，渐博浓阴重。看架外蔷薇，恁偏娇横，玉人暗中低诵。

留得红颜，便春归、惜他何用。

作者简介：清初江南武进人，字吁士，号程村。顺治十五年进士。与陈维崧、黄永、董以宁号毗陵四子。记忆力特强，古今人爵里姓氏、世次年谱，无不悉记。见魏禧兄弟古文，大为赞赏，逢人辄称道，宁都三魏由此知名。有《远志斋集》。